**Ministru kabineta rīkojuma projekta „Grozījumi Ministru kabineta 2015. gada 1. decembra rīkojumā Nr. 751 „Par valsts nekustamo īpašumu pārdošanu”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta rīkojuma projekta „Grozījumi Ministru kabineta 2015. gada 1. decembra rīkojumā Nr. 751 „Par valsts nekustamo īpašumu pārdošanu”” ir Valsts akciju sabiedrības „Latvijas Valsts ceļi” un valsts akciju sabiedrības „Valsts nekustamie īpašumi” iniciatīva.  Robežsardzes likuma 13. panta 15. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izpildot Ministru kabineta 2015. gada 1. decembra rīkojumu Nr. 751 „Par valsts nekustamo īpašumu pārdošanu” (turpmāk – rīkojums) valsts akciju sabiedrībai „Valsts nekustamie īpašumi” atļauts izsolē pārdot valsts nekustamo īpašumu „Ainažu robežkontroles punkts” (nekustamā īpašuma kadastra Nr. 6605 001 0013) – zemes vienību 1,1167 ha platībā (zemes vienības kadastra apzīmējums 6605 001 0013) un divas būves (būvju kadastra apzīmējumi 6605 001 0013 001 un 6605 001 0013 002) – Ainažos, Salacgrīvas novadā, kas ierakstīts zemesgrāmatā uz valsts vārda Iekšlietu ministrijas personā (rīkojuma 1.2. apakšpunkts).  Nekustamā īpašuma “Ainažu robežkontroles punkts” (nekustamā īpašuma kadastra Nr.6605 001 0013) izsoles noteikumi tika apstiprināti 2016. gada 24. maijā un tika apstiprināts izsoles rīkošanas datums - 2016. gada 30. jūnijs. 2016. gada 27. maijā sludinājums par izsoli tika publicēts oficiālā izdevuma „Latvijas Vēstnesis” tīmekļa vietnē www.vestnesis.lv.  2016. gada 15. jūnijā VAS “Valsts nekustamie īpašumi” saņēma VAS "Latvijas valsts ceļi" vēstuli ar lūgumu apturēt izsoli. 2016. gada 21. jūnijā VAS "Valsts nekustamie īpašumi" pieņēma lēmumu par izsoles atcelšanu.  Pieteikumi izsolei bija jāiesniedz līdz 2016. gada 28. jūnijam, pulksten 16.00. Tika saņemti 2 pieteikumi uz izsoli (Gints Lazdiņš un SIA "NAPLES"). Pieteikuma iesniedzēji iemaksāja arī nodrošinājumu 10% apmērā no sākumcenas.  2016. gada 29. jūnijā paziņojums par izsoles atcelšanu tika publicēts oficiālā izdevuma „Latvijas Vēstnesis” tīmekļa vietnē. Par izsoles atcelšanu telefoniski un rakstiski tika informēti pieteikumu iesniedzēji.  Iemaksātais nodrošinājums pieteikumu iesniedzējiem tika atmaksāts un sūdzības par izsoles atcelšanu netika saņemtas.  SIA „Projekts 3” valsts akciju sabiedrības „Latvijas Valsts ceļi” uzdevumā veic valsts galvenā autoceļa A1 Rīga (Baltezers) – Igaunijas robeža (Ainaži) posma km 101,36 – 101,36 – 101,74 pārbūves būvprojekta izstrādi. 2016. gada 13. maijā SIA „Projekts 3” saņēma Valsts robežsardzes tehniskos noteikumus būvprojektam. Valsts robežsardze norāda, ka, lai nodrošinātu Valsts robežsardzes uzdevuma – kontrolēt, kā tiek ievēroti noteikumi par ārzemnieku ieceļošanu, uzturēšanos, izceļošanu un tranzītu Latvijas Republikas teritorijā, izpildi, paralēli valsts galvenajam autoceļam A1 ir nepieciešams saglabāt asfaltētu un apgaismotu laukumu ar apgriešanās manevru.  Valsts akciju sabiedrība „Latvijas Valsts ceļi”, ievērojot Valsts robežsardzes izdotos tehniskos noteikumus būvprojektam, ar 2016. gada 13. jūnija vēstuli Nr. 4.9/2722 pieprasīja apturēt iepriekš minētā nekustamā īpašuma pārdošanu, jo, tikai saglabājot valsts īpašumā valsts nekustamo īpašumu “Ainažu robežkontroles punkts”, ir iespējams būvprojektā paredzēt autotransporta līdzekļu apgriešanās manevru, tādējādi nodrošinot Robežsardzes likuma 13. panta 15. punktā Valsts robežsardzei noteiktā uzdevuma izpildi.  Par cik nepieciešamais stāvlaukums aizņems tikai nelielu daļu no kopējās teritorijas, tiks risināts jautājums ar Salacgrīvas novada domi par zemes vienības sadalīšanu, atstājot Iekšlietu ministrijas valdījumā zemes vienību, kas nepieciešama Valsts robežsardzes dienesta funkciju nodrošināšanai.  Ievērojot iepriekš minēto, ir izstrādāts rīkojuma projekts „Grozījumi Ministru kabineta 2015. gada 1. decembra rīkojumā Nr. 751 „Par valsts nekustamo īpašumu pārdošanu””, lai rīkojumā svītrotu 1.2. apakšpunktu, attiecīgi tiks precizēts arī rīkojuma 5. punkts. |
| 3. | Projekta izstrādē iesaistītās institūcijas | Iekšlietu ministrija un Nodrošinājuma valsts aģentūra. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Iekšlietu ministrija un Nodrošinājuma valsts aģentūra. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav. |

Anotācijas II., III., IV., V. un VI. sadaļa – projekts šīs jomas neskar.

Iekšlietu ministrs Rihards Kozlovskis

Vīza:

Valsts sekretāra p.i. Dimitrijs Trofimovs

Plase, 67219137

inese.plase@agentura.iem.gov.lv